Julia Felicitas von Württemberg-Weiltingen

Julie Felicitas von Württemberg-Weiltingen (født 19. desember 1619, død 3. januar 1661) var en prinsesse av Württemberg-Weiltingen. 

Hun ble født på Brenz slott som barn nummer to av hertug Julius Friedrich von Württemberg-Weilingen (1588–1635) og hans hustru Anna Sabine av Slesvig-Holsten-Sønderborg (1593–1659), datter av hertug Hans den yngre. På grunn av krigsuroligheter måtte familien i 1634 flykte til Strasbourg, hvor Julius Friedrich døde året etter. 

Den 7. mai 1640 giftet Julie Felicitas seg i Pløn med Johann av Slesvig-Holsten-Gottorp, protestantisk fyrstbiskop av Lübeck. Paret slo seg ned på Eutins slott, men ekteskapet var ikke lykkelig. De kranglet konstant, Julia Felicitas kunne finne på å kaste tallerkener og kniver på fyrstbiskopen for deretter å lukke seg inn på sitt værelse. Ifølge ektemannen spottet og ydmyket hun ham, og gikk ikke av veien for å kaste bøker, segl, ur og andre kostbarheter i vollgraven når hun var alene. 

På tross av uenighetene fikk paret fire barn: 

 Christina Augusta Sabina (1642–1650)
 Julius Adolf Friedrich (1643–1644)
 Johan Julius Friedrich (1646–1647)
 Johan August (1647–1686)

Etter Johan Augusts fødsel låste hun seg inne i lengre perioder av gangen, og snakket ikke med ektemannen. Hun følte seg alene og ulykkelig, og skal ifølge fyrstbiskopen en natt ha forsøkt å slå ham ihjel med et sverd.  Johann bestilte heretter en medisinsk undersøkelse av sin kone. I 1653 forlangte han skilsmisse, for en måned senere å gifte seg til venstre hånd med kammerpiken Christine Clüvers.

Etter skilsmissen tilbrakte Julia Felicitas sine dager i Mönchneversdorf med religiøse studier. Her døde hun seks år etter sin fraskilte mann, den 3. januar 1661, hvoretter liket ble brakt til Eutin slott. Her ble det holdt en seremoni, hvoretter liket ble fraktet til Stendorf kirke. Senere samme år ble sarkofagen ennå en gang flyttet, denne gang til gottorpenes gravkrypt i Slesvig domkirke, hvor hun ble stedt standsmessig til hvile ved sin mann og sine døde barn.

Referanser

Eksterne lenker 
 Jens Jensen (1984): Die Ehescheidung des Bischofs Hans von Lübeck von Prinzessin Julia Felicitas von Württemberg-Weiltingen ad 1648-1653

Huset Württemberg
Huset Slesvig-Holsten-Gottorp